text: 2012	La conscienciació envers el nostre entorn no és una cosa nova. Cada vegada hi ha més opcions que ens ajuden a ser una mica més respectuosos amb el medi. I això, a llarg termini, ho agrairem tots. Dins d'aquest ventall de propostes sostenibles, existeix una pràctica que ha agafat força i que pensem que ha aterrat per quedar-se. Des d'aquí volem reivindicar cridant als quatre vents: Passa de les bosses de plàstic, passa't a les bosses de tela!
  Les bosses de plàstic obstrueixen els desaigües i provoquen inundacions. Contaminen rius i torrents. Malmeten animals i destrueixen vegetació. Estem farts de veure illes artificials de plàstic flotant enmig d'oceans, i pile­­­­s i piles de plàstic que s'acaben replegant en entorns naturals com les platges. Segons dades del Ministeri de Medi Ambient, l'ús indiscriminat de bosses de plàstic genera gairebé 100.000 tones de residus l'any, els quals es triga anys i panys en descompondre per no ser biodegradable.
  Existeixen bosses de tela de totes formes, teixits i colors. Frederik Garcia ha il·lustrat bosses amb els plànols dels barris de Barcelona. N'hi d'altres que estan pensades no només per suportar les compres del dia a dia. Baggu, per exemple, és una empresa especialitzada en la venta de bosses tèxtils per cobrir qualsevol tipus de necessitat, ja sigui per guardar la carmanyola del dinar, la roba bruta o com a bossa de mà. La gamma és immensa. Des de dissenys moderns a versions més xic. Estampades o llises. Amb kit i reversibles. Fins i tot versions de cuir! L'ús que li vulguis donar, ja depèn de tu. Envirosax, per la seva part, reivindica des del 2004 una nova manera de concebre la utilitat de les bosses que es mou al voltant de la idea de sostenibilitat a llarg termini. L'empresa proposa una alternativa ecològica a les bosses de plàstic d'un sol ús a través d'una gamma de productes cuidats i de disseny exquisit. Cada bossa reutilitzable d'Envirosax equival a dues bosses de plàstic disponibles a qualsevol supermercat. A més a més, part de la facturació de la companyia es destina a invertir en entitats sense ànim de lucre dedicades a la preservació del medi ambient. Si ets dels que els va més el do it yourself, també pots optar per el furoshiki, tècnica japonesa centenària que et permetrà, amb diferents nusos i plecs, embolicar tota mena d'objectes només amb un sol farcell de roba.
  1 Comentari	bethsala | 07/06/2012
  Sens dubte: totalment respectuoses, més còmodes, amb més capacitat, i no menys important, li afegeixen un toc xic a l'hora d'anar al mercat! A més, hi ha empreses que fan bosses de roba especials per a portar l'entrepà a l'escola (http://www.bocnroll.com)... A favor (3) En contra (0)